
(Hyväksyntä)
Euroopan parlamentti, joka
–	ottaa huomioon 4. joulukuuta 2024 esitetyn komission ehdotuksen (C10-0210/2024),
–	ottaa huomioon rahanpesun ja terrorismin rahoituksen torjuntaviranomaisen perustamisesta ja asetusten (EU) N:o 1093/2010, (EU) N:o 1094/2010 ja (EU) N:o 1095/2010 muuttamisesta 31. toukokuuta 2024 annetun Euroopan parlamentin ja neuvoston asetuksen (EU) 2024/1620[footnoteRef:1],  [1:  	EUVL L, 2024/1620, 19.6.2024, ELI: http://data.europa.eu/eli/reg/2024/1620/oj.] 

–	ottaa huomioon työjärjestyksen,
–	ottaa huomioon talous- ja raha-asioiden valiokunnan ja kansalaisvapauksien sekä oikeus- ja sisäasioiden valiokunnan mietinnön (A10-0032/2024),
A.	toteaa, että asetuksen (EU) 2024/1620 68 artiklan 1 kohdassa säädetään, että rahanpesun ja terrorismin rahoituksen torjuntaviranomaisen puheenjohtaja valitaan rahanpesun ja terrorismin rahoituksen torjuntaa koskevien ansioiden, osaamisen, tietämyksen, nuhteettomuuden, tunnustetun aseman ja kokemuksen sekä muun asiaankuuluvan pätevyyden perusteella;
B.	ottaa huomioon, että Euroopan parlamentti on sitoutunut varmistamaan sukupuolten tasapuolisen edustuksen unionin toimielinten, elinten ja laitosten johtotehtävissä; katsoo, että kaikkien unionin ja kansallisten toimielinten ja elinten olisi toteutettava konkreettisia toimia sukupuolten tasapuolisen edustuksen varmistamiseksi;
C.	ottaa huomioon, että komissio hyväksyi 9. lokakuuta 2024 asetuksen (EU) 2024/1620 68 artiklan 1 kohdan mukaisesti luettelon ehdokkaista rahanpesun ja terrorismin rahoituksen torjuntaviranomaisen puheenjohtajan tehtävään ja että talous- ja raha‑asioiden valiokunta ja kansalaisvapauksien sekä oikeus- ja sisäasioiden valiokunta järjestivät 25. marraskuuta 2024 alustavaan luetteloon otettujen hakijoiden kuulemisia;
D.	ottaa huomioon, että komissio toimitti ehdokasluettelon parlamentille asetuksen (EU) 2024/1620 68 artiklan 1 kohdan mukaisesti 9. lokakuuta 2024;
E.	ottaa huomioon, että komissio hyväksyi 4. joulukuuta 2024 ehdotuksen Bruna Szegon nimittämisestä rahanpesun ja terrorismin rahoituksen torjuntaviranomaisen puheenjohtajaksi ja toimitti ehdotuksen parlamentille;
F.	ottaa huomioon, että talous- ja raha-asioiden valiokunta ja kansalaisvapauksien sekä oikeus- ja sisäasioiden valiokunta arvioivat rahanpesun ja terrorismin rahoituksen torjuntaviranomaisen puheenjohtajaksi ehdotetun hakijan pätevyyttä ottaen erityisesti huomioon asetuksen (EU) 2024/1620 68 artiklassa säädetyt vaatimukset;
G.	ottaa huomioon, että talous- ja raha-asioiden valiokunta ja kansalaisvapauksien sekä oikeus- ja sisäasioiden valiokunta järjestivät 16. joulukuuta 2024 Bruna Szegon kuulemisen, jossa tämä piti avauspuheenvuoron ja vastasi sen jälkeen valiokuntien jäsenten esittämiin kysymyksiin;
1.	hyväksyy Bruna Szegon nimityksen rahanpesun ja terrorismin rahoituksen torjuntaviranomaisen puheenjohtajaksi;
2.	kehottaa puhemiestä välittämään tämän päätöksen neuvostolle, komissiolle, rahanpesun ja terrorismin rahoituksen torjunnasta vastaavalle viranomaiselle sekä jäsenvaltioiden hallituksille.

